શું તમને ક્લીન ફૅમિલી ડ્રામા ગમે છે? શું તમને લાગણીઓના અફાટ સમુદ્રમાં વહેવું ગમે છે? શું તમને ભપકાદાર લગ્ન વિશે જાણવાની ભરપૂર ઉત્સુકતા ખરી? શું તમે ઇચ્છો ખરા કે તમને ફિલ્મમાંથી અથાગ લાગણી, સંવેદના અને પ્રેમ મળે? છેલ્લો સવાલ, તમને એવું લાગે ખરું કે ફૅમિલી-એન્ટરટેઇનરથી પારિવારિક ભાવનાઓ વધુ પ્રગાઢ બનતી હોય છે? જો આ અને આવા સવાલોનો જવાબ હકારમાં હોય તો આ તમામ સવાલનો જવાબ એક જ છે, આજે રિલીઝ થયેલી ગુજરાતી ફિલ્મ-ઇન્ડસ્ટ્રીની પહેલી ફૅમિલી-એન્ટરટેઇનર ‘શુભારંભ’. તમને જાણીને નવાઈ લાગશે, પણ હકીકત છે કે આ ફિલ્મ ફૅમિલી ફિલ્મોના માસ્ટર એવા પ્રોડ્યુસર-ડિરેક્ટર સૂરજ બડજાત્યાએ અત્યાર સુધીમાં કરેલાં કામોને અર્પણ કરવામાં આવી છે. ફિલ્મના યંગ પ્રોડ્યુસર નીરવ અગ્રવાલ કહે છે, ‘જે ફિલ્મો જોઈને મોટા થયા એવી જ ફિલ્મ બનાવવી હતી એ નક્કી હતું અને એટલે જ અમે ‘હમ આપકે હૈ કૌન’ અને ‘હમ સાથ સાથ હૈ’ જેવા સબ્જેક્ટ પર જ કામ કરવા માગતા હતા. ‘શુભારંભ’ બન્યા પછી અમે સૌથી પહેલાં એ સૂરજ બડજાત્યાને જ દેખાડી. તેમને ફિલ્મ બહુ ગમી. અમારી આ પહેલી ફિલ્મ અમે તેમને જ અર્પણ કરીએ છીએ.’